DOI: 10.14457/wu.res.2018.12
title: การประเมินผลการฝึกประสบการณ์วิชาชีพในสถานประกอบการ คณะครุศาสตร์อุตสาหกรรม

description: การวิจัยเรื่องการประเมินผลการฝึกประสบการณ์วิชาชีพในสถานประกอบการ นักศึกษาคณะครุศาสตร์อุตสาหกรรม มหาวิทยาลัยเทคโนโลยีราชมงคลพระนคร มีวัตถุประสงค์ 1) เพื่อศึกษาผลสัมฤทธิ์ของการออกฝึกประสบการณ์วิชาชีพตามวัตถุประสงค์ของงานสหกิจศึกษา 2) ความพึงพอใจของนักศึกษา คณะครุศาสตร์อุตสาหกรรมที่ออกฝึกประสบการณ์วิชาชีพในสถานประกอบการ 3) ความพึงพอใจของผู้ประกอบการที่เป็นผู้ดูแลนักศึกษาที่ออกฝึกประสบการณ์วิชาชีพ 4) ปัญหาและอุปสรรคของการออกฝึกประการณ์วิชาชีพในสถานประกอบการ กลุ่มประชากรที่ใช้ในการวิจัยครั้งนี้เป็นนักศึกษาที่ออกฝึกประการณ์วิชาชีพในสถานประกอบการ คณะครุศาสตร์อุตสาหกรรม ในภาคการศึกษาฤดูร้อน/2559 จำนวน 138 คน และผู้ประกอบการ/หัวหน้าหน่วยงานหรือพี่เลี้ยงที่ดูแลนักศึกษาในการฝึกประสบการณ์วิชาชีพ จำนวน 76 แห่ง เครื่องมือที่ใช้ในการวิจัยคือ แบบสัมภาษณ์เจาะลึก และแบบสังเกตพฤติกรรมผลจากการวิจัย พบว่า 1. นักศึกษาที่ออกฝึกประสบการณ์วิชาชีพในสถานประกอบการ มีความเห็นว่าตรงตามวัตถุประสงค์ของงานสหกิจศึกษา มี 5 ข้อ คือ 1.1) เพื่อให้นักศึกษาได้เพิ่มทักษะ สร้างเสริมประสบการณ์ และพัฒนาวิชาชีพตามสภาพความเป็นจริงในสถานประกอบการ 1.2) เพื่อให้นักศึกษามีเจตคติที่ดีต่อการทำงาน เป็นแนวทางในการประกอบอาชีพต่อไป ภายหลังจากสำเสร็จการศึกษา 1.3) เพื่อให้นักศึกษาได้ทราบถึงปัญหาต่าง ๆ ที่เกิดขึ้นในขณะปฏิบัติงาน และสามารถใช้สติปัญญาแก้ไขปัญหาได้อย่างเป็นระบบ มีเหตุมีผล 1.4) เพื่อฝึกให้นักศึกษามีความรับผิดชอบต่อหน้าที่ เคารพระเบียบวินัยและทำงานร่วมกับผู้อื่นได้อย่างมีประสิทธิภาพ  และ1.5) เพื่อเสริมสร้างสัมพันธภาพที่ดีระหว่างงานสหกิจศึกษา คณะครุศาสตร์อุตสาหกรรม กับสถานประกอบการและหน่วยงานภาครัฐบาล โดยนักศึกษามีการเตรียมความพร้อม ด้านความรู้ กิริยามารยาท การแต่งกาย การปรับตัว ทักษะในการปฏิบัติงานในแต่ละสาขาวิชาชีพ ก่อนออกปฏิบัติงาน และเมื่อฝึกประสบการณ์วิชาชีพ เสร็จ นักศึกษาได้รับประสบการณ์และพัฒนาตนเองในการทำงานร่วมกับผู้อื่น การวางตัว ความอดทน ความรับผิดชอบ การทำงานที่มีระบบและคาดว่าจะพัฒนาตนเองในอนาคตของการพัฒนาทักษะในการทำงาน ความเป็นระเบียบ ความอดทน การตรงต่อเวลา การอยู่ร่วมกันในองค์กร ความรับผิดชอบในหน้าที่ ความอดทนขยันซื่อสัตย์ และการพัฒนาตนเองในการเรียนรู้ ฝึกทักษะและมีจรรยาบรรณในวิชาชีพตน มีค่าเฉลี่ยเท่ากับ 4.19 อยู่ในระดับมาก2. ความพึงพอใจต่อการฝึกประสบการณ์วิชาชีพวิศวกรรม คือ นักศึกษาได้รับการเพิ่มทักษะ สร้างเสริมประสบการณ์  และพัฒนาวิชาชีพตามสภาพความเป็นจริงในสถานประกอบการเป็นแนวทางในการประกอบอาชีพภายหลังจากสำเร็จการศึกษา นักศึกษามีความพึงพอใจต่อการฝึกประสบการณ์วิชาชีพวิศวกรรม มีค่าเฉลี่ยเท่ากับ 4.35 อยู่ในระดับมาก3. ผู้ประกอบการมีความพึงพอใจเกี่ยวกับ การปฏิบัติงานของนักศึกษาในระดับมาก คือ ด้านวุฒิภาวะ ความอ่อนน้อมถ่อมตน ความประพฤติ คุณธรรมจริยธรรม และการปฏิบัติตามระเบียบวินัยขององค์กร และระยะเวลาปฏิบัติงานของนักศึกษามีความเหมาะสม ด้านการปรับตัว บุคลิกภาพ การวางแผน การปฏิบัติงานของนักศึกษา ความสามารถในการสื่อสารมอบหมาย ความรับผิดชอบ ความอุตสาหพยายาม การทำงานโดยไม่ต้องสั่ง ความเข้าใจในหลักการสหกิจศึกษา และความสะดวกรวดเร็วในการจัดโครงการ ทัศนคติต่องาน คุณภาพงานที่ได้อยู่ในระดับปานกลาง การแสดงความคิดเห็น ด้านความรู้วิชาการ ทักษะการปฏิบัติงาน ความสามารถในการเรียนรู้งานใหม่ การตัดสินใจ เทคโนโลยีสารสนเทศ และนักศึกษาที่มีคุณสมบัติตามความต้องการ มีค่าเฉลี่ยเท่ากับ 3.21อยู่ในระดับปานกลาง ด้านภาษาอังกฤษควรพัฒนา มีค่าเฉลี่ยเท่ากับ 2.15 อยู่ในระดับที่ต้องปรับปรุง4. ปัญหาและอุปสรรค ตามความเห็นของนักศึกษา พบว่า อุปกรณ์ เครื่องมือ ในการเรียนการสอนมีไม่เพียงพอ ไม่ทันสมัย การสื่อสารที่เข้าใจไม่ตรงกัน และไม่เข้าใจงานส่วนใหญ่มาจากเรื่องของภาษา จึงทำให้เกิดการผิดพลาดของการปฏิบัติงาน ผู้ประกอบการเห็นว่ามีปัญหาส่วนใหญ่อยู่ที่ ความไม่รู้ ไม่เข้าใจ ขาดทักษะการใช้เครื่องมือในการปฏิบัติงาน และภาษา